Др Ката Шкарић Јовановић

Креативно рачуноводство – мотиви, инструменти и последице
Резиме
Постојање великог броја  предузећа  са значајним степеном јавне одговорности  у први план је истакло потребу за транспарентним, благовременим и поузданим финансијским извештајима. Међутим,склоност менаџмента да обликује финансијске извешаје у складу са својим циљевима – остварење високе зараде (бонуса), добијање репутаџије доброг менаџера јер предуезће из године у годину исказује у билансу добар приносни и финансијски положај – подстичу менаџмент да одступајући од међународних и националних рачуноводствених прописа, чија примена доводи до истинитог и објективног билансирања, примењују мере креативност рачуноводства, које доводе до неистинитих (лажних) биланса. Такви биланси, наравно, изазивају неповерење корисника.  Примена креативног рачуноводства у финансијском извештавању, у оним земљама у којима се финансијска тржишта још налазе на почетку свог развоја, као што  је  случај са Републиком Српском, могла  би довести  до губитка поверења учесника на финансијским  тржиштима,  до нестабилности  тих тржишта и успоравања њиховог развоја. У овом раду се разматрају циљеви и инструменти креативног рачуноводства, фактори који погодују његовој примени и последице његове примене.
Увод

Развој финансијских тржишта и интернационализација пословања предузећа су довеле до повећања степена њихове јавне одговорности. Финансијски извештаји  предузећа су постали важан и незаобилазан извор информација, за велики број инвеститора, поверилаца, запослених и државе у процесу доношења одлука о алокацији   средстава.  Финансијски извештаји због тога морају садржати информације које су јасне, релевантне, поуздане и упоредиве. 

Рачуноводствена пракса и теорија, у свом вишевековном постојању, непрестано раде на формулисању правила чија ће примена довести до састављања и презентирања финансијских извештаја примерених потребама корисника. Нека од правила, која су дефинисана пре више векова се примењују и данас, али се појављују и многа нова. Појава нових облика имовине, обавеза и нових трансакција довела је до  преиспитивања до сада важећих и  утврђивања нових правила признавања и процењивања елемената финансијских извештаја. Поред тога, због повећаног степена јавне одговорности  предузећа, непрестано  расту захтеви  корисника за објављивањем све већег броја информација. Уважавање ових захтева корисника довело је до тога да се поред биланса стања и биланса успеха, који су дуго времена важили за основне финансијске извештаје,  корисницима данас  презентирају: Извештај о новчаним токовима, Извештај о променама на капиталу, и напомене уз финансијске извештаје.

Неспорна су настојања рачуноводствене професије да одговори на повећане и промењене захтеве корисника финансијских извештаја, да створи нормативну основу чија ће примена обезбедити квалитетно финансијско извештавање, а тиме и поверење корисника у информације које су садржане у финансијским извештајима.

Нажалост, добра нормативна основа је неопходан, али не и довољан услов за постизање овог циља. Сви напори могу бити узалудни ако менаџмент предузећа, који је одговоран за састављање и тачност финансијских извештаја, прописану основу не примењује на адекватан начин. Раздвајање власништва и управљања предузећем, с једне и развој финансијских тржишта, с друге стране, су створили мотиве да неки менаџери користећи финансијске извештаје прибаве значајне користи не само за предузеће, већ и  за себе. Последице оваквог понашања менаџера нису само материјални губици које трпе инвеститори, повериоци и држава, а који могу бити врло високи, већ  и смањење поверења у финансијске извештаје. Губитак поверења корисника у информације  презентиране у финансијским извештајима би имао несагледиве последице по финансијска тржишта, а тиме и привреду. Отуда и потреба државе пре свега, али и професионалних организација да учине све да ако не сасвим спречи, оно у великој мери онемогући презентацију нетачних финансијских извештаја.
Развој финансијских тржишта је једно од важних опредељења Републике Српске. Изградња поверења инвеститора и заштита њихових интереса, неспорно представљају важне претпоставке тог развоја. Квалитетно финансијско извештавање учесника на финансијским тржиштима не само да обезбеђује фер конкуренцију на финансијским тржиштима, већ је и претпоставка њихове стабилности.

Примена МРС/МСФИ као основе финансијског извештавања је смањила, али не и потпуно укинула могућност манипулација са подацима презентираним у финансијским извештајима. Имајући у виду штете које могу настати услед примене „креативног рачуноводства“, нарочито на финансијским тржиштима која се тек развијају, сматрамо да је важно да рачуновође и менаџери препознају поступке који могу бити оквалификовани као „креативно рачуноводство“. Они морају бити оспособљени да јасно виде границе између политике финансијског извештавања и креативног рачуноводства, а за инвеститоре је  важно да препознају финансијске извештаје који су производ креативног рачуноводства. У овом напису ће стога  бити разматрана следећа питања:  Креативно рачуноводство, шта је то? 3. Које инструменте менаџмент користи за реализацију одабраних циљева? 4. Како препознати да је менаџмент користио инструменте креативног рачуноводства? 5. Који фактори погодују примени креативног рачуноводства? и 6. Какве су последице кративног рачуноводства?
1. Шта је заправо креативно рачуноводство? 
Настојања власника, потом менаџера да слику о финансијском и приносном положају свог предузећа улепшају и да прикажу перформансе предузећа бољим него што су оне стварно, свакако нису новост. Разлог што се у свету последњих двадесетак година, како од стране стручне јавности, тако и од регулаторних тела задужених за финансијско извештавање, овом проблему посвећује су посебна пажња су велики политички и економски скандали изазвани презентацијом непоузданих финансијских извештаја.
 Да би се означили поступци менаџера који воде презентацији жељене,  а не стварне слике финансијског и приносног положаја предузећа у литератури се користи више израза као што су: агресивно рачуноводство, управљање добитком, уједначавање добитка, лажно финансијско извештавање као и термин „креативно рачуноводство“. Мада сваки од њих има исте последице, садржина наведених термина није једнака, те отуда потреба да се она макар начелно изложи. 

Сматра да се при састављању финансијских извештаја примењује агресивно рачуноводство онда када су избор поступака и примена рачуноводствених принципа извршени тако да се оствари жељени циљ, као што је исказивање више добити, на пример, независно до тога да ли су или не изабрани поступци у складу са прописаним правилима.
Уколико менаџмент активно манипулише добитком да би исказана висина добити била приближно једнака оној коју је он унапред одредио, или оној која је прогнозирана од стране аналитичара, или пак да одрази одређени тренд добитка, таква активност менџмента  се означава као управљање добитком.
За разлику од управљања добитком где манипулација има за циљ исказивање циљане добити, иако је остварена добит другачија, уравнотежење добити је манипулација са добитком чији је циљ исказивање уједначене добити у низу сукцесивних временских периода, на начин да се током профитабилних година део добити не исказује, већ се одлаже у виду латентних резерви које се разлажу у годинама када није остварена задовољавајућа добит.

Намерно погрешно приказивање или изостављање износа или објашњења у финансијским извештајима да би се обманули корисници финансијских извештаја квалификује се као фалсификовање.
Термин „креативно рачуноводство“, је потекао од коментатора тржишног пословања
 . Различити аутори под овим термином подразумевају различиту садржину. Te разлике се крећу од става да:

- “креативно рачуноводство“ укључује уобличавaње финансијских извештаја коришћењем права избора и других поступака допуштених рачуноводственом рагулативом,
 преко схватања да
- „креативно рачуноводство“ обухвата управљање добитком (не укључујући „уравнотежење“ добитка) и манипулацију у вези са класификацијом било у билансу стања било у билансу успеха
 до, тога да
- „креативно рачуноводство“ обухвата сваки и све оне поступке који се користе да би се манипулисало подацима у финансијским извештајима укључујући агресивно рачуноводство, примену рачуноводствених принципа супротну њиховом духу, лажно финансијско извештавање и све поступке који воде ка управљању добитком или манипулисању приходима.
 
Иако међусобно различите, према врстама поступака које обухватају, у наведеним дефиницијама поступци који су наведени имају заједничку карактеристику: срачунати су на превару и  стога су непожељни.
У овом раду теримин „креативо рачуноводство“ ће бити корићен, за означавање свих рачуноводствених пракси које намерно одступају од стандарда да би екстерним корисницима била презентирана жељена а не стварна приносна и финансијска снага предузећа. Примена рачуноводствених правила на начин који је супротан њиховом духу или одустајање од њихове примене представља ону одлику креативног рачуноводства која га одваја од политике финансијског извештавања. Наиме, иако по циљевима блиска креативном рачуноводству, политика финансијског извештавања за њихову реализацију користи само простор који јој пружају стандарди понуђеним правима избора. За политику финансијског извештавања је карактеристично да се она спроводи без кршења начела билансирања. Примена политика финансијског извештавања подразумева испуњавање свих захтева садржаних у Међународним рачуноводственим стандардима који се односе како признавање и процењивање елемената финансијских извештаја као и  на  тражена објављивања . 

2. Које циљеве менаџери желе постићи коришћењем креативног рачуноводства?
У литератури
 се може срести читава листа циљева ради чијег остварења менаџери посежу за креативним рачуноводством. Све су то, у сваком тренутку за менаџмент веома важни циљеви. Ако њихово испуњење буде доведено у питање неки од менаџера су спремни да посегну за креативним рачуноводством. Велики број појединачно наведених циљева
 је могуће свести на следећа четири: 

1.  одржање поверења инвеститора

2. остварење бонуса, односно искоришћење опција на акције

3. припрема за преузимање или одбрана од непријатељског преузимања

4. одлагање пореза на добит на будуће периоде

Сваки менаџер жели да сачува поверење постојећих и придобије поверење потенцијалних инвеститора. Поверење инвеститора се може задржати и придобити само ако се успешно води предузеће које им је поверено. Успешност вођења предузећа се доказује: растом добитка, односно остварењем прогнозираних добитака,  растом цена акција и тржишне вредности предузећа, добрим кредитним рејтингом, очувањем и унапређењем позиције предузећа у делатности којом се бави.
Када право на бонус менаџера зависи од висине остварене добити тада оно може бити снажан мотив да у периодима у којима је остварена добит испод или изнад постављених лимита посегну за креативним рачуноводством.
 Не мањи интерес за креативно рачуноводство, њему склони менаџери могу показати ако поседују опције на акције предузећа.
Намеравано преузимање ће се сматрати успешним само ако допринесе поправљању перформанси предузећа и обезбеди раст добитка у будућности. Менаџери често да би осигурали исказивање раста добити у будућим периодима у години преузимања користе креативно рачуноводство. Креативно рачуноводство се исто тако може користити и да би се отклонила претња непријатељског преузимања. Менаџери предузећа која су инвеститорима путем финансијских извештаја представљена као успешна ће, наиме, чак и када дође до непријатељског преузимања брже наћи нови посао. Поред тога, један од многих начина, за спречавање непријатељског преузимања је да њихови акционари стекну на основу финансијских извештаја утисак да је реч о здравом предузећу.

Менаџери и власници редовно имају, као један од циљева, плаћање што је могуће нижег пореза на добит. Одлагањем плаћања пореза на добит на будуће периоде предузеће стиче бескаматни и неопорезиви извор средстава. Стога не чуди што је одлагање плаћања пореза на добит на будуће периоде, али и избегавање плаћања пореза вероватно један од најстаријих мотива, за коришћење креативног рачуноводства. 
На наведене циљеве треба гледати као на оне који се најчешће јављају као повод за коришћење креативног рачуноводства. Листа могућих, циљева, је много шира. Који ће циљ, или што је чешће циљеви, бити конкретан повод за прибегавање креативном рачуноводству од стране менаџера једног предузећа зависи од бројних фактора. Финансијски и приносни положај предузећа, стање у делатности којом се предузеће бави, стање у привреди земље, намере менаџмента да уђу у процес реструктруирања, продаје дела предузећа, аквизицију и сл. су само неки од мотива, поред наведених који се такође могу срести у пракси.
3. Које инструменте менаџмент користи за реализацију одабраних циљева? 


Одабрани циљ или што је чешће циљеве креативног рачуноводства менаџери, по правилу могу остварити коришћењем више различитих инструмената.
Очување поверења инвеститора, обезбеђење права на остварење бонуса  или претпоставки за високе зараде искоришћењем поседованих опција и одлагање пореза на добит на будуће периоде, се може постићи утицањем на висину исказане добити у финансијским извештајима. То наравно, не значи да је утицај на висину исказане добити једини инструмент који се може користити за сваки од поменутих циљева, али је сигуно најчешће коришћен. 

Припрема успешности намераваног преузимања и успешна заштита од непријатељског преузимања могу се са више успеха постићи утицањем на висину исказане имовине.
Мерама које се користе у оквиру креативног рачуноводства менаџмент може утицати на:

- висину исказане добити, односно биланс успеха и

- висину исказане нето имовине, односно биланс стања и 
- висину исказане нето готовине из оперативне активности.
3.1. Уобличавање добитка као инструмент креативног рачуноводства

Очувању поверења постојећих и стицању поверења потенцијалних инвеститора доприноси исказивање више добити, као и исказивање добити која је блиска износу прогнозиране добити било од стране аналитичара били од стране самог менаџмента.

 Исказивање из период у период растућег добитка, доводи или до раста цена акција или до смањење промењивости цене акција. Цене акције ће услед исказаног раста добитка расти због тога што су инвеститори спремни да више плате за акције предузећа које показују вишу приносну снагу. Раст цена акција ће довести до повећања тржишне вредности предузећа, до смањења цене сопственог капитала и раста цена опција на акције предузећа, за шта менаџери имају посебан интерес ако су их добили као део надокнаде. 
Осим што настоје да добит исказана у финансијским извештајима буде из периода у период све већа, менаџери користе креативно рачуноводство и да би висину исказане добити прилагодили висини добити коју инвеститори очекују било на основу прогноза од аналитичара, било на основу објављених кварталних или полугодишњих финасијских извештаја. Исказивање знатно ниже од очекиване добити, редовно  доводи до тога да инвеститори почињу преиспитивати основаност даљег држања акција датог предузећа. С друге стране, менаџмент настоји да у годинама када је пословање добро и када остварени добитак премашује очекивања, мерама креативног рачуноводства обезбеди исказивање ниже добити од остварене и на тај начин створи резерве (скривене) које ће користи у будућности, када буде остварена незадовољавајућа добит.
Иста мера – исказивање више добити доприноси поправљању бонитета предузећа јер утиче на висину два важна рациа: степена задужености  и учешћа камате у добитку. И једaн и други рацио ће при исказивању више добити имати нижу вредност. Поправљањем бонитета, не само да може утицати на висину камате и осталих услова под којима ће бити одбрени будући кредити, већ може отклонити претњу доспећа већ се узетих кредита ако степен задужености пређе горњу границу утврђену од стране поверилаца. Добар кредитни рејтинг једнако је важан повериоцима и власницима.

Насупрот овоме, смањење, односно одлагање плаћања пореза на добит може бити остварено само ако је исказана добит нижа од остварене. 
Исказивање више или ниже добити у односу на остварену може бити остварено коришћењем више различитих мера. Будући да је висина добити опредељена висином прихода и расхода, мере за уобличавање добити могу бити усмерене или на промену висине прихода и/или промену висине њима кореспондирајућих расхода. 

Истраживања су потврдила у пракси преовлађујући став, да се менаџери много чешће одлучују да утицај на висину добити изврше манипулисањем приходима него расходима.
 Овакво опредељење менаџера је у великој мери условљено чињеницом да су користи од манипулација приходима веће. Утицајем на висину прихода, наиме, манаџмент утиче на висину неколико за аналитичаре важних показатеља, као што су маржа пословног добитка, стопа учешћа трошкова финансирања у приходима, стопа учешћа непословних у односу на пословне приходе и др. Осим тога правила за признавање прихода пружају менаџерима могућност да одлучују о томе када је приход зарађен, што манипулацију приходима чини лакшом.
3.1.1. Мере за исказивање више добити у односу на остварену

Како је већ истакнуто, исказивање више добити у односу на остварену може се постићи или исказивањем виших прихода или исказивањем нижих расхода.

Исказивању виших прихода су нарочито склони менаџери чија предузећа имају сталну промењивост добити, високу маржу добити, низак рацио књиговодствене и тржишне вредности (book- to- market ratio) и за које спољни аналитичари прогнозирају висину прихода.
 Да би исказали више  пословне приходе од остварених менаџери прибегавају најчешће:
· прераном исказивању прихода

· исказивању непостојећих прихода и 
· прецењивању остварених прихода
· укључивањем непословних прихода у пословне приходе. 
Да би било јасно због чега се ове мере убрајају у инструменте креативног рачуноводства треба подсетити на основна правила за признавање прихода, дата у МРС- 18 Приходи. При томе ће у центру пажње бити  признавање и  вредновање прихода од продаје, јер су углавном они предмет манипулације.
У параграфу  14. поменутог Стандарда приходи од продаје се могу признати  ако су задовољени  следећи  услови:

- правно лице је пренело  на купца  све значајне ризике и користи од власништва над робом;
- правно лице не задржава утицај на управљање у мери  која се обично повезује са власништвом, ни контролу над робом;

- када је могуће да се износ прихода  поуздано процени;

- када је вероватно  да  пословна промена бити праћена  приливом економских  користи у правно лице; и

- кад се расходи  који су настали или  ће настати у вези са пословном променом могу поуздано утврдити.

Први услов – процена  када је правно  лице пренело  значајне користи и ризике на купца претпоставља разматрање суштине трансакције продаје и отвара могућност манипулације.
Прераним признавањем прихода се отуда, сматра признавање прихода по основу услуга које ће тек бити извршене, или прихода од продаје пре безусловног прихватања испоруке од стране купца. Признавање прихода по  основу  продаје, у тренутку испоруке машине, за коју је преузета обавеза инсталирања, чије испуњење захтева значајно време и чини значајан износ уговорене цене, сматраће се прераним признавањем, све док се инсталирање не изврши. Прерано  признатим приходима имају се сматрати и приходи од продаје робе која је испоручена комисионару или консигнанту. Разлог у овом случају је чињеница да ће до продаје, дакле преноса користи и  ризика, доћи тек онда када комисионар робу  прода купцу.
Ако предузеће размени робу за робу сличну по вредности и по намени с другим предузећем и искаже приходе из ове трансакције тада је реч о исказивању непостојећих прихода.Исказивање непостојећих прихода, може се постићи евидентирањем прихода без фактура или на основу фактура насловљених на постојеће или фиктивне купце.
 Под непостојеће приходе се могу подвести и приходи по основу испорука које купац не мора да плати, приходи од испорука добара која немају економску вредност, и приходи који исказани основу испорука купцима добара које купци нису тражили и за које се може очекивати да ће бити у највећој мери враћена продавцу.
Испоруке робе или услуга извршене зависним предузећима, обрачунате по ценама изнад тржишних цена, воде исказивању прецењених прихода. 
Како су у центру пажње аналитичара и инвеститора пословни приходи, да би их повећали менџери у пословне приходе укључују и приходе настале по основу продаје имовине.  
У наведеним поступцима се не примењују или се на погрешан начин примењују захтеви у вези са признавањем, процењивањем и расчлањавањем садржани

у меродавним Међународним стандардима финансијског извештавања.
 
Менаџмент на висину исказаних прихода, а тиме и добитка може утицати и извршењем одређених пословних догађаја, као што је убрзање продаје, нарочито  у последњој четвртини године, или продаја имовине чија је продајна вредност знатно изнад њене књиговодствене вредности.
Овим активностима менаџмента се не крше правила финансијског извештавања, јер се извештава о догађајима који су настали на начин који је сагласан рачуноводственим правилима, она ипак припадају креативном рачуноводству, јер имају за циљ стварање лажне слике o перформансама предузећа.

Други пут за повећање добити, који стоји на располагању менаџменту, је исказивање мањих расхода у односу на настале. 

Смањење расхода, да подсетимо, увек има за  последицу било повећање активе или смањење обавеза, односно повећање нето имовине предузећа, што менаџменту у многим случајевима такође одговара.
За манипулацију расходима, било да је реч о намери да се они искажу вишим или нижим, менаџмент најчешће користи следеће:
· укључивање у цену коштања трошкова који имају немају способност активирања;

· прениско/ превисоко одмерена резервисања;

· недовољни/високи, отписи имовине, који се не могу бранити потребом за опрезним билансирањем;

· промену рачуноводствених политика;
Манипуплисање садржином општих трошкова производње и њиховом алокацијом на поједине врсте производа представља често коришћену меру, којом менаџмент утиче на висину цене коштања, а тиме и расхода.
 Ако се желе исказати нижи расходи у цену коштања се укључују  и они трошкови који према меродавним међународним стандардима
 морају бити третирани као расход периода, пре свега, трошкови продаје и трошкови  неискоришћеног капацитета.

Формирање резервисања представља уобичајену рачуноводствену праксу  када на дан биланс постоје обавезе чија висина и  рок доспећа нису тачно познати, већ се морају  проценити.
 Управо одређивање висине резервисања процењивањем чини резервисања  врло примамљивим за менаџере који желе да  утичу  на висину  добитка. Злоупотребом резервисања – њиховим подцењивањем, не само да се у  једној години смањују расходи и тиме повећава резултат, већ се утиче и на резултат наредне године, када ће због укидања резервисања, које је било недовољно, доћи до повећања расхода и тиме смањења добитка. 

Расходи текућег периода могу бити исказани мањим од насталих, такође,  ниско признатим отписима или одустајањем од отписивања обезвређене имовине, спорних и сумњивих потраживања, залиха робе, материјала, или  готових производа. 

Обавеза објављивања како самих рачуноводствених политика тако и њихових промена наметнута Међународним стандардима финансијског извештавања, само је донекле умањила атрактивност примене  ове мере креативног рачуноводства.
Разуме се да нема свака промена рачуноводствене политике за циљ утицај  на висину добитка и последично имовине предузећа. Напротив,  многе промене рачуноводствених политика се предузимају  управо са жељом да примена одабраних рачуноводствених поступака обезведи  добијање стварне слике о  приносном и финансијском положају предузећа.

Промена рачуноводствених политика је инструмент креативног рачуноводства само у оним случајевима када је извршена с циљем да се утиче на висину добити и олакша стицање  капитала,  презентацију повољнијих показатеља пре  свега,  стопе приноса  на сопствени капитал и рациа   задужености.

 Прелазак са дегресивне на линеарну методу отписивања сталне имовине, прелазак на капитализацију  камате која је била третирана као  расход периода,  продужење века трајања сталне  имовине која се  отписује применом линерне методе, прелазак са просечне на ФИФО методу обрачуна вредности утрошених залиха ако постоји раст цена,  само су неке од промена рачуноводствених политика које имају за  последицу смањење висине исказаних у односу на настале расходе.

3.1.2. Мере за исказивање ниже добити од остварене

За разлику од мноштва циљева који могу бити остварени исказивањем вишег добитка од оствареног, исказивање ниже добити се углавном користи за реализацију два циља. Путем ове  стратегије  менаџмент или жели да одложи плаћање пореза на добит, или да у годинама у којима остварена добит премашује знатно очекивану, одложи део добит на будуће обрачунске периоде. Ова одложена добит  ће бити коришћена за уравнотежење исказане добити или за одржавање раста исказане добити у оним периодима у којима је остварена добит ниска.  Исказивање ниже добити у  односу на остварену  увек води и једном и другом циљу, питање је само  којем од њих менаџмент даје приоритет. Смањење односно одлагање плаћања пореза на добит се као примаран циљ чешће појављује код некотирајућих компанија, јер остали циљеви креативног рачуноводства за њих имају мањи значај. Мере којима се ова стратегија менаџмента реализује у су готово једнаке мерама које се користе за исказивање више добити од остварене, само је смер у коме се оне крећу супротан. To значи да се уместо прераног признавања приходa врши одлагање њиховог признавања, да се не исказују  настали приходи, да се врши подцењивање прихода и сл.

Када је реч о расходима менаџмент настоји да расходе повећа претераним отписивањем имовине, прецењивањем резервисања третирањем као расхода периода и оних трошкова који имају  способност активирања, исказивањем расхода будућих периода  као расхода текућег периода и сл. 
Менаџмент предузећа које улази у велико реструктурирање, често користи реструктурирање као прилику да биланс стања не само „очисти“ од  нагомиланих губитака, да би отпочело на здравој основи, већ и за таква смањења која ће резултирати подцењивањеm активе или прецењивањем обавеза. У тренутку реструктурирања инвеститори и повериоци су више окренути будућим резулатима, тако да је овакво повећање расхода, а тиме и смањење  резутата и имовине лакше реализовати. Ове манипулације имовином и резултатом су у литератури познате као „велико спремање“ (Big Bath).

3.2. Уобличавање имовине као инструмент креативног рачуноводства

Иако свако уобичавање резултата има, познато је,  за последицу и промену висине нето имовине, менаџмент понекад приступа манипулацијама које првенствено имају за циљ исказивање ниже или више вредности имовине. Манипулације нето имовином, могу имати више циљева. Менаџмент може исказивањем више нето имовине настојати да обмане будуће повериоце, јер прецењивањем активе  односно подцењивањем обавеза утиче на висину нето имовине и тиме на однос између нето имовине и обавеза односно на рацио задужености. 

Исказивање ниже вредности нето имовине, може бити условљено  жељом менаџмента са добије аргументацију за  вођење политике задржавања добитка, или за предложено повећање сопственог капитала емисијом новог кола акција. 

Мере којима се могу остварити ови циљеви креативног рачуноводства су  једним делом већ изложене, будући се променом висине прихода и расхода истовремено утиче на висину  нето имовине. Овде ће стога бити речи о оним мерама којима се утиче на висину нето имовине, а које  нису повезане са приходима и расходима.

Да би извршили утицај на висину стопе приноса на сопствени и на укупни капитал  менаџери настоје да смање висину активе и  обавеза. Погодна мера, ако је судити по учесталости коришћења, која им ово омогућава је исказивање - лизинга као оперативног. Иако МРС – 17  у  параграфу 8. прописује да се лизинг треба класификовати као финансијски ако су  на закупца пренети  сви ризици и  користи повезани са власништвом, у  чл. 10 се истиче да одлука о томе да ли  је лизинг финансијски  или оперативни зависи више од суштине трансакције него од облика уговора. Тумачење суштине уговора и поред постојања примера и индикатора наведених у параграфу 10 и 11 истог Стандарда у формалном смислу пружају менаџменту прилику за  манипулацију.
Други и од чувеног “Енрона“
  коришћени метод утицаја на висину исказане имовине се састоји у  преносу имовине и  обавеза на тзв. ентитете са посебном наменом (SPEs), који се потом  не укључују у  консолидацију.

 3.3. Уобличавање нето готовине из пословне активности као инструмент креативног рачуноводства

Поред висине исказаног добитка, на доношење одлуке о улагању  како  инвеститора тако и поверилаца утиче висина нето готовине, нарочито нето готовине из пословне активности. Неки аутори при поређењу исказне моћи  биланса успеха, односно у њему исказаног добитка и  нето готовине исказане у  извештају о  новчаним токовима, истичу као предност уверење да се за разлику од добитка, нето готовином  не може манипулисати. Како се  често наводи „Новац је новац“. Значај  који се придаје спсобности предузећа да генерише  готовину, навео је менаџере да нађу начина да на утичу на висину исказане нето  готовине из  оперативне активности. Они разуме се не могу исказати више  готовине него  што је има али  могу:
- манипулисати садржином готовине; 
- извршити рекласификацију прилива остварених у инвестиционој активности у         приливе по основу оперативне активности;
- вршити продају потраживања од  купаца; 

- определити  се за капитализацију камате 
При дефинисању појма готовина и готовински еквиваленти у МРС-7 Извештај о  новчаним токовим, остављен је простор који може бити коришћен за манипулацију од стране менаџмента. При одређивању садржине готовине, поред готовине у благајни и депозита по виђењу могуће је у готовину према параграфу 8 укључити и прекорачења на рачунима код банака, под условом да је такав договор са банком последица промењивости салда рачуна од позитивног до допуштеног прекорачења. Ово може бити формално покриће за оне менаџере који свако прекорачење рачуна укључују у готовину.
У приливе од готовине према МРС-7 допуштено је укључити приливе од продаје хартија од вредности које се држе ради трговања, менаџери неких компанија да би повећали прилив готовине из оперативне активности укључују у њих и приливе који настају по основу продаје хартија од вредности по фер вредности кроз биланс успеха које нису биле у означене као оне које се држе ради трговања.
 
Утицај на висину нето готовине из пословне активности може се вршити и реализацијом том циљу подређених трансакција. Продаја потраживања припада оваквој групи трансакција. Смањење износа потраживања и повећани прилив готовине ће утицати на повећање нето готовине из пословне активности. Иако је легитимно право предузећа да користи факторинг за наплату својих потраживања, карактер манипулације овој трансакцији даје чињеница да је циљ трансакције био утицај на нето готовину и све показатеље који се утврђују њеним коришћењем. Висина готовине из пословне активности у овом случају не одражава тачно способност предузећа да генерише готовину.

Сличне последице има и одустајање од извршења неких пословних трансакција или неевидентирања насталих трансакција, само због тога што оне имају нежељене последице по нето готовину из пословне активности, одлагање набавке, неевидентиране материјала и робе који за које нису примљене фактуре или се налазе на путу и сл.

Капитализација камате на кредите узете за набавку сталне имовине,  тзв. Квалификоване имовине је према МРС-23 Трошкови позајмљивања, обавезан поступак. Чињеницу да је предузеће вршило капитализацију камате и износ капитализоване камате треба објавити, у  супротном аналитичари и други корисници финансијских извештаја ће на основу Извештаја о новчаним токовима, предузећа које капитализује камату и оног које то не чини извући погрешне закључке. Капитализација камате доводи до тога да су нето новчана средства из оперативне активности виша, јер се за износ капитализоване камате повећава набавна вредност средстава, а тиме и амортизација, која као што је познато представља један од расхода који не изазива исплате ни обавезе у периоду у коме настаје. Насупрот овоме, биће исказан нижи нето новчани ток из инвестиционе активности. Све док менаџмент капитализацију камате врши у складу са условима прописаним у меродавном МРС и рачуноводственом политиком предузећа, не може се говорити о манипулацији, али  аналитичари и тада треба да имају у виду утицај капитализације на висину добитка и нето новчаног тока из пословне активности.

4. Како препознати да је менаџмент користио инструменте креативног рачуноводства?

Креативно рачуноводство и презентација лажних финансијских извештаја, као његов коначни резултат постижу свој циљ само ако они који тим извештајима треба да буду обманути остану у уверењу да при изради финансијских извештаја нису примењиване мере креативног рачуноводства. Како су  штете које инвеститори, повериоци и аналитичари могу претрпети ако своје одлуке заснују на лажним финансијским извештајима компанија огромне веома је  важно да буду  оспособљени да открију  да ли је или не менаџмент одређене компаније утицао својим одлукама на висину  исказане добити, нето имовине и  нето готовине.

Откривање манипулација финансијским извештајима је сврисходно  отпочети откривањем индиција које упућују  на то да је могуће да је менаџмент користио креативно рачуноводство. Да би открили могуће индиције аналитичари треба да анализирају рачуноводствене политике предузећа, квалитет корпоративног управљања и потом  да провере да ли у самим извештајима има појава које би указивале на коришћење креативног рачуноводства.
Квалитативна анализа рачуноводствених политика предузећа се обично ограничава на анализу не свих, већ кључних рачуноводствених политика. Отуда је разумљиво да  се у анализи уобичајено полази од испитивања које рачуноводствене политике кључне за предузеће  и делатност којој припада. На пример, једна од  кључних рачуноводствених политика за предузеће које  се бави друмским саобраћајем је политика отписа основних  средстава, док ће код великих  фармацеутских  компанија, или компанија које се баве  производњом аутомобила, у значајне рачуноводствене политике бити убројана политика  везана за трошкове истраживања и  развоја. 

Након што се утврди које су кључне рачуноводствене политике датог предузећа, потребно је размотрити који степен слободе садрже одабране рачуноводствене политике. То, наравно, не зависи од самог предузећа већ од  меродавних стандарда. За признавање и  процењивање неких од облика имовине и обавеза  меродавни стандарди  нуде више опција. У том случају је  важно  како  менаџмент то право  користи, да ли се предељује за  опрезну или агресивну рачуноводствену политику. Опредељење за  агресивну рачуноводствену политику  може упућивати на могуће коришћење мера креативног рачуноводства.

Начин на који менаџмент  примењује одабране рачуноводствене политике треба такође да буде предмет пажње. Треба испитати да ли односно у којој су  мери  у  прошлости  примењене рачуноводствене политике и процене биле  реалне. Ако је одговор на ово питање потврдан онда се извршене промене рачуноводствене политике могу  с значајним степеном вероватноће оквалификовати као мере кретивног рачуноводства.


Квалитетно корпоративно управљање представља значајну препреку примени креативног рачуноводства. Ова тврдња се заснива макар на две основе: квалитетан менаџмент по природи ствари има високе не смо професионалне већ и етичке стандарде и предузећа којима такав менаџмент управља су успешна. Сасвим је другачије у предузећима која имају слабе перформансе, а то значи да се њима лоше управља.  Инвеститори и остали корисници финансијских извештаја би следеће карактеристике управе требало да схвате као упозоравајуће сигнале:
· директор и извршни директор су једна иста особа, што указује на кумулацију овлашћења

· велики одбор директора, што онемогућава ефикасну контролу 

· спољне чланове одбора препоручују или постављају сами извршни директори,
· спољни чланови одбора су пословно повезани са предузећем,
· спољни чланови одбора су заузети радом у одборима више предузећа и
· одбор за  ревизију не постоји или ако постоји његови чланови нису компетентни нити независни.
Наведене карактеристике говоре о лошем управљању, не безусловно и о коришћењу мера  креативног рачуноводства при састављању финансијских извештаја. Отуда оне само треба да укажу на потребну опрезност.

Корак који индиције добијене анализом рачуноводствених политика и квалитета корпоративног управљања треба да учврсти је посебна анализа презетиранних финансијских извештаја. Епитет посебна ова анализа носи стога што је њен циљ добијање сигурније процене  о томе да ли је или не, при  састављању  финансијских извештаја, било коришћења мера креативног рачуноводства.

  Следеће појаве би могле указивати да нешто  није у реду са финансијским извештајима.

· Неочекиване и необјашњиве промене у рачуноводственим политикама, посебно ако предузеће има лоше перформансе;

· Раст добитка као  последица непланираних продаја имовине;

· Повећање учешћа потраживања у приходима од продаје, пружање купцима  повољнијих услова  плаћања – продужење рокова;

· Раст разлике између нето добитка и нето готовине из пословне активности у односу  на претходне године;

· Раст разлике гепа између нето добитка пре пореза и  опорезиве  добити;
· Неочекивано високо приписивање или отписивање вредности  имовине;

· Велико прилагођавање добити у четвртом кварталу године;

· Промена ревизора и

· Значајне трансакције са повезаним странама.

Утврђивање једне или неких од  наведених појава  не треба  да  буде  основа за  закључак да  је  манипулација  било, али ако  многе од њих постоје то је сигуран знак  да је неопходно даље испитивање.

5. Који фактори погодују примени креативног рачуноводства?
Распострањеност манипулација презентираним финансијским извештајима зависи од ситуације у окружењу, квалитета нормативне основе финансијског извештавања, квалитета корпоративног управљања и оспособљености рачуновођа да поштују професионалне и етичке стандарде.

Под окружењем се подразумева: општа економска ситуација, постојање или одсуство релевантне законске регулативе и њеног спровођења и однос према пореским обавезама. Креативног рачуноводства, односно презентације лажних финанансијских извештаја има више у земљама које су у процесу изградње тржишне економије, у којима је привредна ситуација недовољно стабилна и у којима великим бројем предузећа управља недовољно компетентан менаџмент. Новчани токови у оваквим привредама нису јасно дефинисани нити потпуно надзирани, а значајан  део привредних активности се одвија у тзв. сивој економији. Развој финансијских тржишта у таквим  земљама, које се  често означавају и као земље у транзицији,  лажном финансијском извештавању поред „традиционалног циља“- избегавања односно одлагања плаћања пореза додаје још један све важнији циљ - обману инвеститора.

Република Српска, а то би се могло рећи и  за Босну и Херцеговину у целини, по многим управо изложенеим одликама привреде припада управо групи земаља у  транзицији.

Када је реч о законодавној активности мора се констатовати да је у последњој деценији дошло до знатног нормативног уређења државе, усвојен је низ закона који треба да допринесу сузбијању раније веома раширене сиве економије и успостављању регуларности у плаћањима и надзору над токовима новца. Много теже је, показало се, осигурати потпуну и неселективну примену ових закона. 

Порески обвезници, независно од тога да ли је реч о приватним или држаним предузећима, немају у великом броју одговоран однос према својим пореским обавезама. Врло дуго се на избегавање плаћања пореза гледало као на друштвено прихватљиво, а за појединце веома корисно, понашање. Напори који се чине да се овакав, у свету потпуно неприхватљив однос према пореским обавезама промени, тек почињу да дају резултате.  
Нормативна основа, ма како била квалитетна, не може спречити појаву креативног рачуноводства. Креативно рачуноводство, као што су претходна разматрања показала, у значајној мери једноставно не поштује правила која садржи нормативна основа. Ипак се не може пренебрећи чињеница, да квалитетна - потпуна, јасна  и са  нужним правима избора, нормативна основа може отежати коришћење многих  мера креативног рачуноводства које се ослањају  на значајне захтеве за расуђивањем у  процењивању елемената финансијских  извештаја и допринети њиховом лакшем откривању.

 Ако је за корпоративно управљање карактеристичан  слаб систем интерних   контрола, ако је особље које ради  у  интерној контроли недовољно и лоше увежбано  и обучено и ако одбор за ревизију недовољно надзире процес финансијског извештавања, тада постоји простор за  примену  креативног рачуноводства.

Иако је за  тачност и потпуност информација презентираних у финансијским извештајима одговоран менаџмент, улога рачуновођа и ревизора у процесу  финансијског извештавања је веома важна. Финансијске извештаје састављају  рачуновође. Уколико су рачуновође  професионално оспособљене, а професија добро организована  рачуновође ће бити у могућности да много успешније одолевају притисцима које на њих врше менаџери склони креативном рачуноводству, јер  су могућности за разрешење етичких сукоба су у том случају далеко веће. Задатак рачуновођа је да спрече коришћење мера креативног рачуноводства. Задатак ревизора је осим да делују превентивно – да обесхрабре менаџмент да користи креативно рачуноводство, да допринесу откривању  финансијских извештаја који су настали његовим коришћењем. 
           6. Какве су последице креативног рачуноводства?
Штете које настају због тога што су инвеститорима и повериоцима презентирани финансијских извештаји који не пружају праву слику перформанси предузећа испољавају се као губици због донетих погрешних или макар недовољно добрих одлука. Поред ових директних губитака, креативно рачуноводство, уколико би дошло до значајнијег ширења ове рачуноводствене праксе, би довело до губитка поверења корисника, инвеститора и поверилаца, пре свега у финансијске извештаје. Ако се инвеститори и повериоци не могу ослонити на у финансијским извештајима исказане информације о приносној снази и финансијском положају предузећа онда се поставља питање шта им остаје као основа за одлучивање. Ако не могу донети одлуке у чију исправност верују, када је реч о улагањима, они ће од улагања одустати или ће значајно подићи цену капитала. Индиректне штете настале због одустајања од улагања или због подизања цене уложеног капитала вишеструко би могле надмашити губитке инвеститора у појединачним случајевима банкротства компанија чије је реструктурирање одлагано или потпуно изостало захваљујући примени креативног рачуноводства.
Глобализација привреде и стварање светског финансијског тржишта је само појачало значај здравог финансијског извештавања. Последице, које су велики економски скандали имали по националне и глобалну економију принудили владе, регулаторна тела и рачуноводствену професију да непрестано тражи начине да се коришћење мера креативног рачуноводства учини што је могуће тежим, препознатљивим и због високих запрећених казни неисплативим. 

Да би се напред наведени циљ остварио, сматра се да је потребно: 
 

-     унапредити нормативну основу

· унапредити екстерну ревизију процеса финансијског извештавања

· оснажити улогу и оспособљеност одбора за ревизију и
· извршити  промену културе, реафирмисати етичке стандарде у менџерској  и рачуноводственој  професији.

Унапређење нормативне основе финансијског извештавања, репрезетоване у Оквиру и  Међународним стандардима финансијског извештавања је  примарни  циљ Одбора за међународне стандарде финансијског извештавања. Велики  број  ревидираних Међународних  рачуноводствених стандарда и  до сада  донетих осам  Међународних стандарда финансијског извештавања резултат су напора да се створи нормативна основа чија ће примена омогућити добијање квалитетних финансијских извештаја. Извршеним изменама раније донетих  Међународних  рачуноводствених стандарда су укинута нека права избора
, дефинисана услови  под  којима се одређена права избора могу  користити и извршено јасније  дефинисање појмова коришћених у стандардима. 
Екстерна  ревизија  има задатак да штити јавни интерес. Ta заштита може бити ефикасна смо ако ревизори спрече да лажни финансијски извештаји буду презентирани јавности. Чињеница је  да ревизори у многим случајевима нису били одлучни у томе, јер су многи финансијски извештаји за које се накнадно показало да су били лажни имали позитивна мишљења ревизора. Да би ревизорска професија могла испунити очекивања корисника, извршена је измена Међународних стандарда за ревизију и у многим земљама формирана независна регулаторна тела чији је задатак надзор над контролом квалитета ревизије.

Одборе за  ревизију чије формирање треба такође да допринесе заштити интереса инвеститора и подизању корпоративне одговорности, треба да чине независне и професионално оспособљене личности. Заједно са екстерним ревизорима ови одбори треба да допринесу томе да простор који би менаџмент могао користи за  уобличавање имовине, резултата и нето готовине у финансијским извештајима, буде што је могуће мањи, ако га  већ није могуће потпуно укинути.

Реафирмација поштовања етичких стандарда у рачуноводственој и  менаџерској професији, иако  се овде наводи на крају, има огроман значај. Активности на подручју корпоративног управљања оснивања и функционисања одбора за ревизију и формирања регулаторних тела за надзор над квалитетом ревизије, остаће без резултата, ако професионалне оргнизације, и меродавна регулаторна тела  не буду инсисирала да  се осим професионалних и  у рачуноводственој и менаџерској професији поштују и етички стандарди. 
Активности о којима је било речи, ипак, неће спечити да појединци у менаџерској и рачуноводственој професији вођени сопственим, себичним интересима, одустану од коришћења мера креативног рачуноводства. Инвеститори и остали учесници на финансијским тржиштима, морају бити свесни да су неки финансијски извештаји које добијају под јачим или слабијим утицајем мера креативног рачуноводства. Они стога треба да буду оспособљени да препознају такве извештаје и идентификују мере које су коришћене, да би на основу њих извукли закључке о циљевима које су менаџери желели да остваре  њиховом применом. 
За рачуновође је, како смо већ истакли у уводу написа, а размарања су то потврдила, важно да уоче разлику између мера политике финансијског извештавања и мера креативног рачуноводства. Тај задатак није лак, јер граница није оштра, напротив негде је чак нејасна. 

Разрешење етичког сукоба који редовно настаје када је рачуновођа изложен пристиску менаџмента да поступи супротно професионалним правилима, претпоставља активно учешће њихових професионалних организација.

Закључак


Појам креативног рачуноводства није до сада шире коришћен у  нашој рачуноводственој литератури и пракси. То наравно  не значи да креативног рачуноводсттв у пракси није било. Замагљивање биланса и фалсификовање биланса су термини који су коришћени за означавање финансијских извештаја који  нису  састављени у складу  са нормативном основом.  Термин креативно рачуноводство  се ни у страној литератури  не користи увек са  истим значењем. Чини се ипак  да  све већи број аутора под креативним рачуноводством подразумева све оне рачуноводствене праксе које намерно одступају од рачуноводствених  стандарда да би се корисницима финансијских извештаја пружила жељена, а не стварна слика приносне снаге и финансијског положаја предузећа.

 
Коришћење креативног рачуноводства увек значи давање предности краткорочим циљевима менаџмента у односу  на дугорочне циљеве предузећа. Одржање поверења инвеститора, остварење права на бонусе који  зависе од добитка, односно стварање услова за искоришћење опција на акције, припрема за преузимање или одбрана од непријатељског преузимања и одлагање плаћања пореза  на добит на будуће обрачунске периоде, су само неки од најчешћих циљева чија је реализација  за менаџмент толико важна да ће посегнути и за мерама креативног рачуноводства.

Мерама креативног рачуноводства, а ради  испуњења једног или што  је чешће више циљема менаџери утичу на  висину исказане добити, нето имовине  и  нето готовине и пословне активности. Они при  томе или крше рачуноводствена начела, или их тумаче на начин  који је супротан духу  начела, али сагласан одабраном циљу.

 
За све кориснике финансијских извештаја откривање чињенице да  су при састављању финансијских извештаја коришћене мере креативног рачуноводства је изузетно важно. Потврди или одбацивању претпоставке о коришћењу мера креативног рачуноводства треба да допринесу: анализа кључних  рачуноводствених политика, начина примене одабраних рачуноводствених политика, увид у квалитет корпоративног управљања и идентификовање посебном анализом могућих индикатора манипулација са подацима исказаним у финансијским извештајима.


 Претња од несагледивих штета које  би  могле настати услед губитка поверења инвеститора и других корисника у информације исказане у финансијским извештајима, владе, регулаторна тела и професионалне да овом проблему посвете посебну пажњу. Активности чије се  предузимање врши односе се како  на  макро план, тако и на сама предузећа. Када је реч о макро плану као примаран задатак  се истиче унапређење  нормативне основе и формирање регулаторних тела која ће се бавити контролом поштовања стандарда квалитета у подручју ревизије и рачуноводства. Од предузећа се захтева формирање одбора за  ревизију, јачање интерне ревизије и поштовање професионалних и етичких стандарда како од стране рачуновођа тако и менаџера.

